***Nun è na cosa sémprece essere napulitane****. | ‘E Ermete Ferraro*

Tanno ce spiecajeno ca êvam’ ‘a essere cchiù ‘nternazziunale, scurdannoce ‘e l’identità nosta. Doppo ce àveno ditto ca c’êvamo ‘a sentere tuttequante ‘taliane, comme si fosse facile a scurdà ca sso’ ppassate quase 160 anne ‘a quanno ‘o Mmeridione sano fuje arredutto a nna culonia. Però ‘e Napulitane – pure si ‘a secule se songo abbituate a s’adattà e a pprattecà ‘a *resilienza* – nu’ sse fanno abbabbià ‘a chille che predecano ‘e na manera e sse portano ‘e n’ata. ‘E Napulitane verace ‘o ssanno ca *“chiacchiere e tabbacchere ‘e lignamme ‘o Bbanco ‘e Napule nun ne ‘mpegna”* e se stanno attiente a nu’ sse fa’ ‘mpapucchià ‘a chi lle va cercanno vute sulo p’ ‘e puté cummannà meglio.

Però nun ce âmm’ ‘a scurdà ca, comme scrivette ‘o pueta seceliano Ignazzio Buttitta: *“Un populo diventa poviru e servu quannu ci arrubbano a lingua addutata di patri: è persu pi sempri. Diventa poviru e servu quannu i paroli non fìgghianu paroli e si màncianu tra d'iddi.”*  Eggià, pecché ‘e pparole nu’ ssongo suone mise ‘nzèmmora sulo pe ssignificà ‘e ccose. ‘E pparole so’ ccarne e ssanghe ‘e nu populo, Pe cchesto so’ state sempe berzagliate ‘a chille che vônno scamazzà sott’ ‘e piede ‘a libbertà ‘e ll’ate. E pe cchesto ca ce âmm’ ‘a sta’ attiente a nun ce fa’ arrubbà a ppoco â vota pure ‘a lengua, ‘o DNA ‘e nu popolo. E pperò manco ce ‘a putimmo piglià sulo cu ll’ate, comme si nu’ ffosse nu probblema d’ ‘e nuoste. Na lengua nu’ ppo’ campà ‘e rènneta. Abbisogna c’ ‘a ggente ‘a parlano, ‘a scriveno e ca nu’ sse scordano ‘e pparole c’apparteneno ‘a nu patremmonio unneco. Dint’ ‘o vucabbulario d’ ‘o Nnapulitano ‘nce stanno secule ‘e storia che nun se pônno scancellà.

‘O ppenziero ùnneco e ‘a globbalizzazzione ce vônno fa’ addeventà tutte eguale: cunzumature ‘e rrobba, no pperzone cu ll’identità lloro. Sarvà ‘a lengua napulitana ‘a sta brutta fenitura vô dicere pure scampà ‘a ggente nosta d’ ‘a mala sciorta ‘e chi sse lassa addumestecà d’ ‘a loggeca ‘e chi ccummanna. Ce âmm’ ‘a ‘mparà a rrèjere contr’a chille che ce vônno comm’a ppecure, pe ce carusà cchiù mmeglio. ‘A degnità ‘e nu popolo nun ‘a putimmo vénnere ô mmercato d’ ‘a rrobba vecchia ‘ncagno ‘e quatto sorde..